יצחק איתן (קריין)

יצחק איתן (נולד ב-9 בספטמבר 1945) הוא קריין חדשות, שדרן רדיו, מנחה, עיתונאי ומשורר ישראלי. שימש במשך עשרות שנים בתפקיד קריין חדשות ב"קול ישראל". בפרישתו לגמלאות היה יצחק איתן הוותיק בעובדי "רשות השידור".

ביוגרפיה
נולד (בשם יצחק תם) בשכונת נחלת אחים וגדל בשכונת נחלת צדוק בירושלים, להורים דתיים יוצאי יהדות תימן שעלו ארצה בשנת 1933 מהעיר צנעא שבצפון תימן. החל לעבוד ב"קול ישראל" כנער בשנת 1961 במסגרת "הנוער העובד והלומד" כששימש עוזר הפקה בתוכניות פופולריות, עבד בתקליטיה ובסרטיה, והשתתף בתסכיתים לנוער. את שירותו הצבאי עשה ב"גלי צה"ל", שם שימש קריין ועורך ומגיש תוכניות: יומני חדשות, תוכניות דוקומנטריות, ותוכניות מוזיקה קלה. בתקופה זו הוריד את הכיפה מראשו. לאחר שירותו בגל"צ שב איתן ל"קול ישראל" כקריין חדשות, תפקיד אותו מילא עד לפרישתו לגמלאות ב-28 בספטמבר 2012, אז הגיש את מהדורת החדשות בפעם האחרונה ובסופה נפרד מהמאזינים. בנובמבר 2014 שב יצחק איתן להגיש את מהדורת החדשות מדי פעם בפעם.

איתן ליווה בקולו אירועים מרכזיים בחייה של המדינה במהלך חמישה עשורים. כך למשל שידר את המהדורה שבישרה על הפסקת האש בסוף מלחמת ההתשה באוגוסט 1970, ואת זו שבישרה על סופה של מלחמת יום הכיפורים. ביומני החדשות מאותה התקופה נראו חיילי צה"ל שבחזית מתאספים מסביב למקלטי הרדיו, כשהם מאזינים לו ומוחאים כפיים בהתלהבות למשמע הידיעה. כן שידר את המהדורה שבישרה שהכנסת אישרה את הסכם השלום עם מצרים וכי טקס החתימה צפוי להתקיים בוושינגטון כעבור ארבעה ימים, קרי, ב-26 במרס 1979. כמו כן שידר את המהדורה ובה הידיעה על היבחרו של ריצ'רד ניקסון לנשיא ארצות הברית בשנת 1968.

בין שאר תפקידיו בעבר היו הגשת יומני חדשות ויומני שבוע ברשת ב', הנחיית מופעים פומביים לרדיו, השתתפות בתוכניות בידור כשחקן וכחקיין, קריאה אמנותית והגשת תוכניות תיעודיות. במשך שנתיים, מדי שבת בשבתו, הגיש בצהרי היום ברשת ג', את התוכנית "ציוניוני הדרך". נוסף על כך, ארח בתוכנית "דו-שבועון ללשון העברית" שאותה גם ערך, אנשי אקדמיה, בלשנים ומורים ללשון שעסקו בהנחייתו, בסוגיות שונות שהועלו בתוכנית. במסגרת "מרכז ההדרכה" של רשות השידור, הדריך איתן בסדנאות לשיפור הדיקציה, הקריאה וההגשה לקריינים ולכתבים שמילאו אחר כך תפקידים בתקשורת. כמו כן כתב שירי שבת לתוכנית הטלוויזיה "לקראת שבת" ששודרה בימי שישי בערוץ הראשון, ובמסגרתה גם השתתף בקריאה אמנותית משירי משורר יהדות תימן ר' שלום שבזי.

ב-14 במאי 2017, אחרי 56 שנות שידור, עם סגירתה של "רשות השידור", הגיש איתן את מהדורת החדשות האחרונה בקולו.

במקביל לקריירה הרדיופונית, משמש איתן מנחה אירועים וטקסים פומביים וממלכתיים; מקריין לסרטים דוקומנטריים ותדמיתיים. בנוסף הוא עוסק בציור, כתיבת שירים ובכלל זה שירי ילדים, וכן בגרפולוגיה.

 חיים אישיים 
איתן מתגורר במבשרת ציון, נשוי לירדנה שלומי, אב לשלושה בנים וסב לשבעה.

 קישורים חיצוניים 

 "שבת בירושלים"- שיר מפרי עטו של יצחק איתן, שהולחן על ידי צבי בן-פורת והושר בפי אברהם פררה.
 מהדורת "קול ישראל" מפי יצחק איתן, מיום 17 בינואר 1974: "הושג הסכם עם מצרים, על הפרדת הכוחות וניתוקם בחזית הדרום..."
 מהדורת "קול ישראל" מפי יצחק איתן, מיום 22 במרס 1979: "הכנסת אישרה את חוזה השלום עם מצרים..."
 מהדורת "קול ישראל" מפי יצחק איתן, ששודרה בשנת 1993 (כפי שהועברה ב"קול השלום")- ימי "רצועת הביטחון" בדרום לבנון.
 מהדורת "קול ישראל" מפי יצחק איתן, מיום 12 ביוני 1994: "מנהיג חסידי חב"ד הרבי מלובביץ', נפטר הלילה בניו יורק בגיל 92..."
 קטע ממהדורת "קול ישראל" מפי יצחק איתן, ששודרה בעת שצה"ל שהה בדרום לבנון, כפי ששובץ בסרט אשר שודר בערוץ הראשון ועסק בנסיגה מלבנון: "הממשלה תתכנס מחר אחה"צ לעוד ישיבה, לדון בתוכנית לנסיגת צה"ל מלבנון".
 "רגע של עברית"- "קול ישראל", מנחם פרי עם תשדיר בעריכתו ובהגשתו של יצחק איתן, 2011.
 .

 .

 ערוץ 1 של רשות השידור, "ערב טוב ישראל", ריאיון פרישה, מתוך אתר הבית של רשות השידור, 3 באוקטובר 2012.
 רשת א' של "קול ישראל", קובי ברקאי מארח בתוכניתו "הידברות" את יצחק איתן בריאיון לאחר פרישתו לגמלאות, אוקטובר 2012.
 ערוץ הכנסת 99, תום שגב מארח את יצחק איתן בתוכנית "היו ימים", בריאיון לרגל פרישתו לגמלאות לאחר 52 שנות שידור, נובמבר 2012.
 רשת ב' של "קול ישראל", עדי מאירי ובני טייטלבוים בשיחה עם יצחק איתן בתוכנית "הכל דיבורים", רגע לפני סגירת רשות השידור.
 גל"צ, אילנה דיין מראיינת את יצחק איתן בתוכניתה "נכון להבוקר" לרגל סגירת רשות-השידור, 11 במאי 2017.
 רשת ב' של "קול ישראל", יצחק איתן משדר את מהדורת החדשות האחרונה בקולו, בערב השידורים האחרון של "קול ישראל", שעות ספורות לפני סגירתה הסופית של רשות השידור, 14 מאי 2017.

 "כאן11", כתבתו של ערן זינגר "ימי הרדיו | ותיקי רשת ב' נזכרים בחדשות של פעם", שודר ב"חדשות שישי", 8 בדצמבר 2023.

קטגוריה:קרייני חדשות ישראלים
קטגוריה:קרייני רדיו ישראלים
קטגוריה:קריינים ישראלים
קטגוריה:שדרני רדיו ישראלים
קטגוריה:עיתונאים ישראלים
קטגוריה:חיילי גלי צה"ל
קטגוריה:סגל קול ישראל
קטגוריה:הערוץ הראשון: שדרנים ומנחים
קטגוריה:בוגרי הנוער העובד והלומד
קטגוריה:נחלאות: אישים
קטגוריה:ישראלים שנולדו ב-1945